
	Παρουσίαση  βιβλίου του

τ. Δημάρχου Αγλαντζιάς, Ανδρέα Πέτρου

Ένα βιβλίο, μια ζωή, ένας απολογισμός

Oι τρεις μεγάλοι δρόμοι της ζωής μου

στο Σπίτι της Κύπρου 

Την Πέμπτη 4 Μαΐου 2017 πραγματοποιήθηκε στο Σπίτι της Κύπρου, η  παρουσίαση του βιβλίου του τ. Δημάρχου Αγλαντζιάς Ανδρέα Πέτρου Ένα βιβλίο, μια ζωή, ένας απολογισμός. Οι τρεις μεγάλοι δρόμοι της ζωής μου.
Με σύντομη αναφορά στην πορεία και τον βίο του Ανδρέα Πέτρου καλωσόρισε τους παρευρισκομένους, η Μορφωτικός Σύμβουλος κ. Μαρία Παναγίδου. 
Για το πάθος, το μεράκι, την αγάπη για τα κοινά και τον πολίτη, τη διαδρομή και την προσφορά του Ανδρέα Πέτρου που από νεαρή ηλικία ήταν παρών σε όλα τα μέτωπα και αγώνες για ανεξαρτησία, δημοκρατία και προκοπή, αναφέρθηκαν στους χαιρετισμούς που απηύθυναν ο Πρέσβης της Κυπριακής Δημοκρατίας κ. Κυριάκος Κενεβέζος, η Δήμαρχος Ζωγράφου  κ. Τίνα Καφατσάκη, ο  τ. Δήμαρχος Καλαμάτας κ. Παναγής Κουμάντος και η τ. Δήμαρχος Ζωγράφου κ. Φωτεινή Σακελλαρίδου. 
Το βιβλίο παρουσίασε με ευσύνοπτο τρόπο ο Καθηγητής, τ. Επιθεωρητής Φιλολογικών Μαθημάτων, μελετητής, συγγραφέας, δρ Γιώργος Κιτρομηλίδης. Ο ομιλητής υπογράμμισε τις αξίες που αναδεικνύονται μέσα από το βιβλίο όπως αγάπη, ενότητα, συνεργασία, συμβολή, αλληλεγγύη, δράση, εργατικότητα, συμμετοχή, δημιουργία, προσφορά, διαβάζοντας τη φράση του Ανδρέα Πέτρου ότι «κύριος σκοπός της συγγραφής αυτού του βιβλίου είναι να μεταδοθούν εμπειρίες και να καταγραφούν ενέργειες και σχέσεις μέσω των οποίων στέλνονται ποικίλα μηνύματα και παραδείγματα που πρέπει να έχει ο κάθε άνθρωπος υπόψη στην καθημερινή ζωή».
Ακολούθησε σύντομο μουσικό πρόγραμμα με τον Κώστα Χατζηχριστοδούλου και την Κωνσταντίνα στο τραγούδι και τον Ζαχαρία Μουζάκη στο πιάνο, οι οποίοι αποκόμισαν το θερμό χειροκρότημα των ακροατών.
5 Μαΐου 2017

